**Égig Érő fű Kérdések és válaszok**

|  |  |  |
| --- | --- | --- |
| **Kérdés** | **Válasz** | **Időpont** |
| Az udvarunkban van 6 db kb. 2 x 2 m-es, közvetlen talajjal érintkező földfelület, közepükön egy-egy nagyméretű gesztenyefával, de maga a talajfelület évek óta növényzet nélkül áll.  A kérdéseim:   * a növényzettel nem fedett talaj növényesítésére lehet pályázni? * a növényzettel nem fedett talaj növényesítése növeli a számítható zöldfelületet? Vagy ez már eleve zöldfelületnek számít, és emiatt a zöldfelület növeléséhez a talajjal fedett felületet mindenképpen növelni kell? | Természetesen lehet rá pályázni, mivel növényzettel nem fedett, ezért zöldfelületnek nem tekinthető jelenleg. Ennél fogva – a második kérdésre válaszolva – növeli a zöldfelületet.  Azonban a létrehozott zöldfelület nagyobb mennyisége a pályázatok elbírálása során előnyt jelent. | **2020.12.21** |
| Feltétlenül kell-e társasházi közgyűlési határozat a pályázaton való indulásról a pályázat benyújtásához? | A pályázat leadásához közös képviselői nyilatkozat elegendő arról, hogy pozitív elbírálás esetén a támogatási szerződés megkötéséig ilyen határozatot hoznak akár közgyűlésen akár írásos szavazás formájában. De természetesen a közgyűlési határozat, vagy a szavazás eredménye a pályázat benyújtásával együtt is beküldhető. | **2021. 01. 04.** |
| Tisztelt Fővárosi Önkormányzat!   Örömmel vettük több kollégámmal az Égig érő fű pályázat kiírását.  Ám mint bizonyára Önök is jól tudják, jelenleg közgyűlést nem lehet tartani, a pályázat feltételei között viszont szerepel.  Azon kerületekben, ahol sok a kispénzű, idős ember lehetetlen internetes úton írásbeli szavazást eszközölni, mert ez a korosztály már nem képes a mai modern világot sem anyagilag, sem más módon követni. | A pályázat leadásához közös képviselői nyilatkozat elegendő arról, hogy pozitív elbírálás esetén a támogatási szerződés megkötéséig ilyen határozatot hoznak akár közgyűlésen akár írásos szavazás formájában. Az írásos szavazás történhet a társasházi lakók postaládájába bedobott szavazólappal, ehhez nincs szükség e-mail használatra.  Természetesen a közgyűlési határozat, vagy a szavazás eredménye a pályázat benyújtásával együtt is beküldhető. | **2021. 01. 06.** |
| Van-e lehetőség a pályázat március 3-a utáni leadására? | Nincs. A pályázati határidő nem módosítható. Ez a pályázat 1 alkalommal történő hiánypótlására nem vonatkozik. Az természetesen leadható március 3-át követően is. |  |
| A pályázat csak zöldítésre vonatkozik? Van egy belső udvar, de jelenleg parkoló, semmi zöld nincs, viszont szeretnék felújítani, rendbetenni, újrabetonozni. Alápincézett az udvar így nagyon feltörni nemtudjuk. | Nem kizárólag, de a pályázat feltétele, hogy a zöldfelület mindenképpen nő. Akár nem használt betonterületek feltörésével, dézsás növényekkel, falra futtatással. ez Alápincézett esetben is működőképes. Valamint az elnyert támogatási összeg 60%-át növénytelepítésre és azzal összefüggő tevékenységre (fák, cserjék, fűszernövények, kúszónövények, lágyszárúak, palánták, fűmag beszerzése és telepítése, termőföld, humusz, alginit, egyéb természetes talajjavító és tápanyagpótló szerek beszerzése és telepítése, földmunkák elvégzése) lehet csak felhasználni. Amennyiben ezek a feltételek teljesülnek úgy van lehetőség gyalogos burkolatok létesítésére burkolatok felújítására is. | **2021. 01. 07.** |
| Mit jelent az, hogy legalább 60% a zöldfelület-létesítés költség részaránya? | A pályázat alapvető célja a városi zöldfelületek növelése. A támogatás teljes összegének legalább 60%-t erre kell fordítani. Ebbe a növény telepítési munkákon felül a növény telepítési munkákat előkészítő költségtételek is beleszámítanak (burkolat bontás, termőföld beszerzés, stb.) A pályázat során elbírálási előnyt jelent, ha ez az arány 60%-nál magasabb. | **2021. 01. 11.** |
| **Kaphatnak-e szakmai segítséget a társasházak az elképzeléseik kialakítására, tervezésre?** | Szakmai segítséget kétféleképpen kaphatnak. Egyrészt van egy [udvarzöldítéssel foglalkozó zöldinfrastruktúra](https://budapest.hu/Documents/ZOLDINFRASTRUKTURA_FUZETEK_belsoudvarok_20191018_online.pdf?fbclid=IwAR0M5eHYv8OsxTnyhGdszT-6pjRN0C0_U4zYFojWppVuNSZlq-tUhzzJWPE) füzetünk, ami letölthető az oldalról. Ebben számos ötlet, tanács, technikai részlet található. Másrészt a kiírás szövegében ez szerepel: “a pályázat megjelenését követően kiállított számlával igazolhatóan elszámolhatók a szükséges műszaki vizsgálatok, részletes tervezés díja (legfeljebb a tervezett költségvetés 5%-áig)” | **2021. 01. 11.** |